Predkladacia správa

Ministerstvo výstavby a regionálneho rozvoja SR predkladá iniciatívne návrh operačného programu cezhraničnej spolupráce Rakúsko - Slovenská republika  2007-2013. V tomto programe vystupuje Rakúsko ako Riadiaci orgán.  
Predložený materiál  predstavuje finálny návrh programového dokumentu.  V súvislosti s jeho vypracovaním bola založená pracovná skupina, ktorej  členmi sú zástupcovia Riadiaceho       a Národného orgánu, Spoločného technického sekretariátu, Ministerstva financií SR           ako platobného orgánu,  príslušných samosprávnych krajov (regionálni koordinátori) a ďalšie partnerské organizácie. Jej hlavnou zodpovednosťou bolo navrhnúť a prediskutovať systém a štruktúru implementácie budúceho  programu. 
Dokument bol vypracovaný v úzkej spolupráci s rakúskou stranou a po vzájomnej dohode       má byť oficiálne zaslaný do Európskej komisie. Po jeho schválení bude predstavovať základný rámec pre čerpanie prostriedkov z Európskeho fondu  pre regionálny rozvoj.  V procese prípravy bol zároveň konzultovaný s predstaviteľmi Európskej komisie, pričom ich pripomienky boli v prevažnej miere zapracované do dokumentu.  
Všeobecne možno konštatovať, že skúsenosti získané pri príprave a implementácii programov INTERREG III A v programovom období 2004-2006 boli využité aj pri koncipovaní predkladaného dokumentu. Išlo predovšetkým o presadzovanie čo najmenšieho počtu priorít s širšie  definovanými aktivitami z hľadiska dosiahnutia väčšej flexibility pri prípadnej realokácii finančných prostriedkov. 
Z hľadiska koncepcie prípravy projektov bude v programoch cezhraničnej spolupráce v novom období uplatňovaný princíp tzv. vedúceho partnera (lead partner principle),         ktorý predstavuje oproti súčasnému stavu podstatnú zmenu. Vedúci partner alebo hlavný projektový žiadateľ podpíše zmluvu o poskytnutí nenávratného finančného príspevku s Riadiacim orgánom, zodpovedá  za implementáciu celého projektu a zároveň obdrží           od Riadiaceho orgánu príspevok z Európskeho fondu pre regionálny rozvoj  bez ohľadu        na to, z ktorej krajiny pochádza. Tieto prostriedky následne  na základe dohody presúva svojmu partnerovi, resp. partnerom. 
Kvôli nákladom na zriadenie a fungovanie Spoločného technického sekretariátu a administráciu programu nebude na  základe odhadov Riadiaceho orgánu 6 %-ný limit              na technickú asistenciu postačujúci.  Vzhľadom na požiadavku rakúskeho Riadiaceho orgánu na zvýšenie objemu finančných zdrojov  technickej asistencie obsahuje návrh operačného programu v rámci prioritnej osi  č.3 - technická pomoc zvýšenú 50 %-nú mieru národného spolufinancovania projektov technickej asistencie   (namiesto  15 %, ktorá vychádza               zo systému finančného riadenia štrukturálnych fondov a Kohézneho fondu na programové obdobie 2007-2013 ). Týmto zároveň dôjde k  navýšeniu celkovej sumy technickej asistencie. Rakúski  partneri majú  mieru národného spolufinancovania projektov technickej asistencie vo výške 50 %  už zabezpečenú.   V prílohe materiálu sa nachádza podporné stanovisko Riadiaceho orgánu (mesto Viedeň)  vysvetľujúce potrebu zvýšenia miery národného spolufinancovania na 50 % z dôvodu zabezpečenia konzistencie,  udržateľnosti riadenia programu a fungovania Spoločného technického sekretariátu.    

Po prerokovaní  operačného programu vládou SR bude následne prostredníctvom Riadiaceho orgánu oficiálne zaslaný do Európskej komisie na schválenie.